Spaar – Bank Beter
Lindie Belê, Opvoedkundig, Spaar	0
Suid-Afrikaanse huishoudings het van die laagste spaarkoerse in die wêreld. Die staat het dit besef en het dit goed gedink om produkte op die mark te stel om mense te motiveer om meer te spaar. Belastingvrye Spaarplanne en Beleggingsplanne is bekendgestel, wat jou toelaat om tot 'n maksimum van R36 000 jaarliks en R500 000 in jou leeftyd by te dra tot een van hierdie planne. Jy sal nie enige belasting op die dividende, rente of kapitaalwins betaal nie. Daar bestaan nie iets soos 'n gratis middagete in hierdie harde wêreld nie, maar hierdie is so naby as wat mens kom en wanneer sulke geleentheid aan jou deur klop – is dit 'n goeie idee om dit met beide hande aan te gryp!
Die rekeninge is maklik toeganklik, selfs deur jou bank of enige beleggingsfirma. Daar is egter detail waarvan jy moet bewus wees om te verseker jy verspeel nie jou R500 000 per ongeluk nie.
Hier is 'n paar kitsfeite rakende hierdie beleggings:
Jou maksimum bydrae per belastingjaar is R36 000 en R500 000 in jou leeftyd. Enige bydrae meer as dit sal teen 40% belas word. Hierdie is net die toelating van jou bydrae, en die belegging self kan groei verby dit.
Sou jy geld onttrek, kan jy dit nie weer herbelê nie en het jy daardie toelating verbeur. Byvoorbeeld: As jy 'n debietorder van R3 000 per jaar het in 'n belastingvrye belegging in, en jy onttrek R10 000; kan jy nie R10 000 ekstra belê voor die belastingjaar eindig nie want dan gaan dit gesien word as R46 000 vir die jaar en jy gaan 40% belasting op daardie R10 000 betaal.
Jy kan die geld in hierdie produk in verskeie onderliggende bates belê en hoef dit nie net in 'n spaarrekening met 'n vasgestelde rentekoers te hou nie. Dit kan in Unit trusts en ETF's ook belê word.
Anders as pensioengeld, word hierdie beleggings nie voorgeskryf in watter lande dit belê moet word nie en kan jy tot 100% van jou geld in buitelandse fondse hou met blootstelling aan name soos Google, Microsoft, ensovoorts.
Jy kan enige tyd toegang tot jou geld verkry.
Wanneer jy jou maksimum R500 000 bydrae bereik het, kan jy die geld daar laat en verder laat groei tot wanneer jy dit die dag nodig het. Jy kan dus die voordeel van saamgestelde rente trek oor jare wanneer jy so vroeg as moontlik hierdie reg kry.
Selfdissipline is die sleutel indien jy hierdie produk wil gebruik vir 'n aanvulling tot jou aftreegeld.
'n Voorbeeld van hoe dit jou beleggings kan help lyk soos volg: Jy begin op 25 om jou volle R3 000 per maand by te dra en belê dit in 'n Unit Trust met 100% blootstelling aan die buitelandse markte. Dit bied vir jou 'n groei van 11.80% per jaar. Teen die ouderdom van 38.8 jaar, het jy jou volle R500 000 bygedra en staan jou belegging reeds op R1 253 405. Jy besluit om die geld in die fonds te los tot jy 65 is. Teen 65 jaar oud, staan jou belegging op R23 065 401 met die groei aanname van 11.80%. Geen inkomstebelasting hoef op hierdie geld betaal te word wanneer jy dit gebruik vir aftrede nie. (Hierdie groeikoers is gebaseer op 'n bestaande fonds se langtermyngroeikoers.)
Indien jy enige verdere vrae het, kontak ons gerus.
Sinkfondse of magic stres verligters?
Lindie Begroot, Beplanning, Noodfonds, Opvoedkundig, Spaar	0
Vandag gaan ek gesels oor 'n baie cool manier om groot uitgawes in die toekoms minder scary te laat voel. Ek gebruik hierdie in my eie lewe – en dit werk soos 'n BOM! Hierdie sal vir jou ook ideaal wees as jy sommer 'n hol kol op jou maag begin kry as jy net dink aan Kersfees, of aan die feit dat jou printer of bande een of ander tyd vervang moet word. Selfs net groot verjaarsdae of iets groot waarmee jy jouself wil bederf, soos 'n vakansie. Hulle sê as iets jou jou vrede kos, is dit te duur. En is hierdie nie presies wat gebeur nie? Sal dit nie so lekker wees om in Januarie te kom en nié te voel of dit 9 maande is voor Februarie nie?
Wat is die oplossing? 'n Sinkfonds! Of soos ek dit sommer wil noem, magic stres verligters. Sinkfondse kan op verskillende maniere gebruik word, maar in die artikel se konteks gaan dit daaroor om jou te help om gemaklik groot uitgawes te dek wat jy weet in die toekoms gaan opduik, byvoorbeeld Kersfees, vakansie, verjaarsdae, bande, ensovoorts.
Wat gaan jy nodig hê? Selfdissipline en 'n spaarrekening wat nie jou normale gebruik rekening is nie.
Hoe werk dit? Jy gaan elke maand geld eenkant sit sodat wanneer die groot uitgawe wat aan jou senuwees knaag soos dit nader kom, gemaklik betaal kan word sonder dat jy vir een maand nie kan eet nie.
Byvoorbeeld: As jou groot bekommernis Desembermaand is, dan is dit goed om uit te werk hoeveel geld jy reg wil hê spesifiek daarvoor byvoorbeeld R6 000. Is dit maklik om skielik R6 000 te moet uithaal in een maand? Vir seker nie! Is dit makliker om R500 te vind elke maand om jou vrede te bewaar in Desember? Natuurlik. Jy sit dan elke maand jou R500 in hierdie bankrekening wat spesiaal daarvoor bedoel is, en wanneer Desember kom, VOILA! Jy hoef nie te wonder hoe die geskenke gekoop word en die familie gevoed word nie.
As jy meer as een sulke uitgawe per jaar het, tel net almal bymekaar en deel die bedrag deur 12 of die hoeveelheid maande voordat die uitgawe betaal moet word.
Byvoorbeeld: Jy weet jou bande moet oor 'n jaar vervang word, jy wil vir iemand spesiaal 'n groot geskenk koop hierdie jaar en jy wil nie die jaar jou hele Desemberbonus spandeer op Januarie se oorleefkoste nie so jy besluit om 'n sinkfonds vir al hierdie uitgawes te begin. Die voorbeeld is spesifiek gerig op 'n 1 jaar-tydperk.
Jou bande gaan jou R3 000 kos om te vervang
Die begroting vir die geskenk is R2 500
Januarie se oorleefkoste is R3 500
Die total is: R9 000
R9 000 gedeel deur 12 maande is: R750.
Jy sit elke maand R750 weg en wanneer hierdie 3 uitgawes oor jou pad kom, hoef jy nie slaap te verloor oor die betaling daarvan nie.
Ek weet ons is nou in Julie, maar dis nooit te laat om te begin nie. As jy hierdie maand al begin, kan jy nog steeds 'n groot gedeelte van daardie rekening in Desember alreeds begin spaar en dan volstoom begin in Januarie vir die volgende jaar! Sodra jy dit dan onder die knie het, kan jy jou droomvakansie begin finansier in maandelikse bedrae.
Daarsy. So maklik soos dit. As jy hierdie strategie natuurlik kombineer met jou 'Ag fok'- en donderstormfondse, is jy al soveel nader aan finansiële vryheid!
Kontak ons gerus vir enige vrae of onsekerhede oor enige iets en alles F I N A N S I E S! Bank beter, spaar beter, slaap beter.
Wat is 'n unit trust?
Lindie Belê, Opvoedkundig, Spaar	1
Mense praat van die groei op hulle fondse, of hulle beleggings in 'n unit trust, effektetrust of beleggingsfonds – maar wat is dit presies en hoeveel geld het jy nodig? Dis makliker om goeie besluite te maak rakend jou finansies en beleggings as jy verstaan waarheen jou geld gaan en in wie se bestuur dit gelaat word.
Jy kon reeds aflei dat beleggingsfondse verskeie benamings het – en dit vorm deel van kollektiewe beleggings produkte, met ander woorde, 'n beleggingsproduk waarin klomp mense gesamentlik belê. Dit is gereeld die onderliggende belegging in jou pensioen- of bewaringsfonds, belastingvrye belegging of selfs net 'n vrywillige belegging. Dit is 'n toeganklike instrument vir jou geld as jy diversiteit soek (nie al jou eiers in een mandjie nie), maar nie baie kennis rakend die mark het nie; nie genoeg tyd het om aktief daarop te spandeer nie; of nie baie geld het om in te sit nie. Jy kan by meeste van hierdie fondse aansluit met R500 'n maand, en by sommiges met selfs minder.
Kom ons neem aan jy het R500 wat jy wil spaar vir die langtermyn. Jy het gehoor dat rente op 'n spaarrekening partykeer nie eers genoeg is om die werking van inflasie teen te staan nie en jy wil jou geld vir jou
Al die beleggers wat geld belê in die fonds se geld word saam gegooi en elkeen kry eenhede in die fonds wat aan hom behoort in verhouding tot hulle bydrae. Die emmer is die fonds en al sy bates en jy besit dan 'n gedeelte van die emmer.
Jy belê jou geld in 'n beleggingsfonds en met jou R500 per maand kry jy sommer blootstelling tot Microsoft, Apple, Johnsons and Johnsons, ABSA Bank en Dischem – alles name waarvan jy hou en dink jou geld is veilig hierin. Maar hoe kry jy dit reg as een Microsoft aandeel meer kos as R500?
As jy in 'n beleggingsfonds belê het jy nie direkte Microsoft, Apple, ensovoorts aandele nie, maar eenhede in die beleggingsfonds (participatory units in 'n unit trust – waar die naam vandaan kom). Die fondsbestuurder het die aandele gaan koop vir die fonds met al die mense wat saam hierin belê het se geld en die eenhede verdeel sodat elke belegger sy gedeelte van die fonds besit – alles mooi verpak in 'n toeganklike produk vir enige iemand. Jy kry dan natuurlik die voordeel asof jy die onderliggende aandele besit. Vir sy deurlopende navorsing en bestuur van die fonds, betaal jy 'n klein fooi aan die bestuurder jaarliks. Basies, is alles in die emmer gegooi en jy kan 'n gedeelte van die emmer besit soos illustreer.
Mens kry baie verskillende tipe fondse, met ongeveer 1500 keuses net in Suid-Afrika. Dit is dus moeilik om altyd seker te maak jy kies 'n kwaliteit fonds en een wat vir jou sal goeie groei bied in die langtermyn, maar jy kan leer hoe om die fondse te evalueer of 'n professionele finansiële beplanner gebruik. Mens kan fondse kry wat net in myne belê, of net in oorsese aandele, selfs fondse wat die hele JSE naboots. Jy kan selfs fondse kry wat net in tegnologie maatskappye of net in ontwikkelende lande belê is; wat net in korttermyn instrumente of langtermyn instrumente of 'n kombinasie daarvan is. Die wêreld is, heel letterlik, jou speelgrond hier.
Vir vrae hieroor, kontak ons gerus en loer uit vir nog artikels om jou kennis oor jou persoonlike finansies te verbeter en seker te maak niemand vang jou in 'n wip nie.